***Bilag 3***

***WIFTs vedtægter pr. 19.6.2024***

Hermed udkast til ændring af vedtægt, som behandles på WIFT’s generalforsamling den 14.05.25. Forslaget om at ændre prisen på medlemskab skyldes det øgede prisniveau i samfundet.

**VEDTÆGTER**

Vedtægter for WIFT Danmark — Women in Film & Television Danmark

**§ 1 Navn, hjemsted**

WIFT – Women in Film & Television, Danmark. Foreningens hjemsted er Høstvej 4C, 2800 Lyngby, Wift@wift.nu

**§ 2 Formål**

WIFT Danmark er en NGO og vores formål er

* Vi vil synliggøre, hvilke arbejdsforhold der hersker i film- og mediebranchen i hele landet i forhold til ligestilling og repræsentation og påvirke de politiske beslutningstagere for at forbedre forholdene.
* Vi vil synliggøre de rollemodeller, der bliver skabt i film- og mediebranchen i hele landet og medvirke til at gøre feltet så bredt som muligt.
* Vi vil synliggøre kvinder foran og bag kameraet og de historier, kvinder skaber.
* Vi vil gøre status over, hvordan det går med ligestilling og repræsentation ved at synliggøre de tal og målinger, der udarbejdes af andre, og tage initiativer til at iværksætte og skubbe på for at få skabt de nødvendige ændringer.
* Vi vil løbende bidrage til debat og videndeling ved at sætte fokus på forskellige dele af ligestilling og repræsentation inden for film- og mediebranchen i hele landet.
* Vi vil afholde events, der fokuserer på strukturer, hvor det er muligt at netværke med andre inden for film- og mediebranchen.
* Vi vil samarbejde med WIFT i Skandinavien og resten af verden med henblik på at udveksle best practice erfaringer.

**§ 3 Medlemskab**

WIFT er en forening for personer af alle køn, som arbejder i film- og/eller mediebranchen.

samt virksomheder og organisationer, der støtter formålet med foreningen.

Det koster følgende at være medlem af **WIFT**.

* Personligt medlemskab for alle uanset køn:

Personer, der arbejder inden for film- og mediebranchen: 275 kr./år. Medlemskabet giver stemmeret med én stemme pr. medlem.

* Personligt medlemskab unge/studerende uanset køn:

Personer, der arbejder inden for film- og mediebranchen, og som er er under 25 år eller studerende: 100 kr./år. Medlemskabet giver stemmeret med én stemme pr. medlem.

* Firmamedlemskab:

Virksomheder med max 10 medarbejdere, der arbejder inden for film- og mediebranchen: 2.750 kr./år. Medlemskabet giver stemmeret med én stemme pr. virksomhed.

Virksomheder med 11-25 medarbejdere, der arbejder inden for film- og mediebranchen: 5.450 kr./år. Medlemskabet giver stemmeret med to stemmer pr. virksomhed.

Virksomheder med +26 medarbejdere, der arbejder inden for film- og mediebranchen: 7.900 kr./år. Medlemskabet giver stemmeret med tre stemmer pr. virksomhed.

* Støttemedlemskab for alle uanset køn:

Personer, der *ikke* arbejder inden for film- og mediebranchen, men gerne vil støtte formålet med WIFT: 225 kr./år. Medlemskabet giver *ikke* stemmeret på generalforsamlingen.

Som medlem støtter du WIFT Danmarks arbejde og kan være med til at udvikle foreningens aktiviteter og arrangementer.

* Medlemsskabet træder i kraft i den måned, hvor du indbetaler kontingentet
* Som medlem modtager du mails om foreningens aktiviteter og arrangementer
* Som medlem får du så vidt muligt tilbudt rabat og fortrinsret til at købe billetter til arrangementer

Såfremt et medlem er blevet rykket for betaling af kontingent tre gange og stadig ikke har betalt, ekskluderes medlemmet af foreningen.

Såfremt et flertal i bestyrelsen vurderer, at et medlem ikke bidrager konstruktivt til at sætte den dagsorden, bestyrelsen har besluttet, kan medlemmet ekskluderes af foreningen. Eksklusion udløser ikke tilbagebetaling af kontingentet for det pågældende år.

**§4 Generalforsamlingen**

Foreningens overordnede besluttende myndighed er generalforsamlingen. Ordinær generalforsamling afholdes hvert år senest den 30. juni.

Ordinær generalforsamling indkaldes af bestyrelsen pr. brev eller mail til hvert medlem med mindst to og højst fire ugers varsel. Indkaldelsen skal indeholde dagsorden for den ordinære generalforsamling.

Dagsordenen skal omfatte følgende punkter:

1. Valg af dirigent
2. Valg af referent
3. Bestyrelsens beretning for foreningen i det forløbne år
4. Godkendelse af regnskab
5. Fastsættelse af kontingent
6. Valg af bestyrelse
7. Vedtagelse af evt. ændringsforslag til vedtægter
8. Diskussion af indkomne forslag
9. Eventuelt

Ekstraordinær generalforsamling afholdes, når bestyrelsen måtte beslutte det, eller når mindst 1/3 af foreningens medlemmer over for bestyrelsen fremsætter krav herom. Samtidig skal det angives, hvilke emner, der ønskes behandlet på den ekstraordinære generalforsamling. Bestyrelsen skal indkalde til ekstraordinær generalforsamling på samme måde og med samme tidsfrist som ved ordinær generalforsamling. I indkaldelsen skal det angives, hvilke emner der skal behandles på den ekstraordinære generalforsamling.

**§5 Forslag**

Forslag, der skal behandles på generalforsamlingen, indsendes skriftligt til foreningens bestyrelse senest otte dage før generalforsamlingen.

Indkomne forslag skal omdeles på generalforsamlingen inden starten på denne.

**§6 Stemmeret**

På generalforsamlingen kan hvert medlem stemme jf. medlemsskabet jf §3.

Medlemmer, der er i kontingentrestance, har ikke stemmeret.

Stemme kan afgives i henhold til skriftlig fuldmagt til et andet medlem, dog kan hvert medlem højst stemme på vegne af tre fuldmagter.

Generalforsamlingen træffer beslutninger ved almindeligt stemmeflertal, med mindre andet udtrykkeligt er bestemt i nærværende vedtægter.

**§7 Bestyrelsen**

Foreningens bestyrelse består af 5-11 medlemmer samt 2 suppleanter, der alle vælges på den ordinære generalforsamling. Hvert bestyrelsesmedlem har én stemme, og suppleanter har stemmeret, når de erstatter et bestyrelsesmedlem.

Medlemmer vælges for en toårig periode.

Bestyrelsesmedlemmer kan genvælges.

I tilfælde af at et bestyrelsesmedlem træder ud af bestyrelsen, udenfor generalforsamlingen, kan bestyrelsen vælge et nyt bestyrelsesmedlem.

Bestyrelsen konstituerer sig selv med forperson, næstforperson og kasserer. Bestyrelsesmøder indkaldes af forperson eller næstforperson med mindst en uges dages varsel. Dagsorden skal angives ved indkaldelsen. Bestyrelsen er beslutningsdygtig, når mindst syv medlemmer, herunder forperson, er til stede. Forpersonen kan give fuldmagt til et andet medlem om at stemme på et bestyrelsesmøde. Bestyrelsen træffer afgørelser ved almindeligt stemmeflertal blandt de fremmødte bestyrelsesmedlemmer. Der optages referat af bestyrelsesmøderne.

**§ 8 Ændring af vedtægter**

Til beslutning om ændring af foreningens vedtægter kræves, at mere end 2/3 af stemmerne på en generalforsamling stemmer for ændringsforslaget.

**§ 9 Opløsning**

Opløsning af foreningen kræver vedtagelse med 2/3 af stemmerne på to på hinanden følgende generalforsamlinger.

Skulle foreningen ved sin opløsning være i besiddelse af en formue, skal denne donneres til Kvinderådet.

**§ 10 Regnskab, hæftelse samt tegningsregler**

Foreningens regnskabsår følger kalenderåret.

Kassereren aflægger løbende regnskab for driften overfor bestyrelsen. Såfremt der opstår udgifter, der ikke er indeholdt i foreningens årsbudget på +5.000 kr., skal beløbet, inden man indgår aftalen, godkendes af kasserer samt forperson eller et andet medlem af bestyrelsen, så to personer har godkendt udgiften.

Forperson skal godkende regnskabet, inden det fremlægges på generalforsamlingen.

For foreningens forpligtelser hæfter alene foreningens til enhver tid eventuelle formue.

Foreningen tegnes af forperson sammen med kassereren eller med et andet medlem af bestyrelsen. Forperson, næstforperson og kasserer kan sammen give prokura til en eller flere af foreningens bestyrelsesmedlemmer.